Maavoimat harjoittelee lähipäivinä paikallispuolustuksen tehtäviä ympäri maata mm. satamissa, lentokentillä ja kaupunkien keskustoissa. Mukana harjoituksessa on myös lukuisia muita viranomaisia kuten poliisi ja pelastuslaitos.

Tällä viikolla käynnistyneissä paikallispuolustusharjoituksissa puolustusvoimien kalustoa ja sotilaita näkyy keskeisillä paikoilla monissa kaupungeissa. PUOLUSTUSVOIMAT

Puolustusvoimien laajat paikallispuolustusharjoitukset käynnistyivät jo maanantaina Kainuun prikaatin johdolla Kemissä ja Oulussa. Perjantaina harjoitukset alkavat myös Varsinais-Suomessa Porin prikaatin toimesta. Maanantaina käynnistyvät vielä puolustusharjoitukset pääkaupunkiseudulla, sekä Tampereen ja Kouvolan seuduilla.

Kaikkiin harjoituksiin osallistuu yhteensä noin 3 400 varusmiestä, reserviläistä ja palkattuun henkilökuntaan kuuluvaa sotilasta, sekä noin 500 ajoneuvoa. Lisäksi mukana on eri lukuisia eri viranomaistahoja mm. poliisi ja pelastuslaitos.

Maavoimat kertoo, että harjoituksissa käytetään sivullisille vaarattomia paukkupatruunoita, jotka aiheuttavat melua. Niissä myös liikkuu runsaasti sotilasajoneuvoja, esimerkiksi Leopard-taistelupanssarivaunuja ja kuljetuspanssariajoneuvoja. Kouvolan seudulla ja mukana on helikoptereita.

Harjoituksissa on tarkoituksena testata haastavia valvonta- ja suojaustehtäviä sekä viranomaisyhteistyön sujuvuutta.

– Keskeisinä teemoina ovat paikallisjoukkojen tehtävien harjoittelu ja yhteistoiminta muiden viranomaisten kanssa erilaisissa tilanteissa. Paikallisjoukkojen tyypillisiä tehtäviä ovat muun muassa kohteiden ja toimintojen suojaaminen, kuvaa maavoimien valmiuspäällikkö, eversti Pasi Hirvonen tiedotteessa.

Maavoimien mukaan tyypillinen tapahtuman käsikirjoitus paikallispuolustusharjoituksessa voi olla seuraava: liikenteen solmukohdassa, esimerkiksi lentokentällä tai rautatieaseman ratapihalla havaitaan onnettomuus, josta joku sivullinen soittaa hälytyskeskukseen. Tämän jälkeen paikalle hälytetään pelastuslaitos ja ensihoito, mutta myöhemmin tarvitaan myös puolustusvoimien apua.

Onnettomuus ratapihalla

Karjalan prikaatin johtamassa Kymi 19 -harjoituksessa liikutaan maanantaista alkaen Kouvolan keskustan ja Utin, sekä Vekaranjärven alueilla. Harjoitukseen osallistuu sotilaita ja viranomaisia yhteensä noin 1400.

Karjalan prikaatin julkistaman ohjelman mukaan harjoitukset näkyvät vahvasti koko viikon Kouvolan seudulla.

Tiistaina Utin lentokentän lähialueella harjoitellaan ilmaliikenneonnettomuuden jälkeistä pelastustoimintaa. Toimintaa johtaa Pelastuslaitos. Mukana harjoituksessa ovat myös Utin jääkärirykmentti, Kymsote, Poliisi ja Finavia.

Keskiviikkona Kouvolan ratapihalla harjoitellaan suuronnettomuutta kello 10.00-14.00 välisenä aikana. Toimintaa johtaa Pelastuslaitos. Harjoitustilanteeseen osallistuu Poliisi, Kymsote, VR, XAMK ja Karjalan prikaati. Myös Kouvolan kaupunki harjoittelee sisälle suojautumista ja ilmanvaihdon sulkemista omissa toimipisteissään.

Samana päivänä on Poliisin johtama harjoitustilanne, jossa harjoitellaan epäiltyjen henkilöiden etsintää ja kiinniottoa. Harjoitustilanteeseen osallistuu Kaakkois-Suomen rajavartiosto, Karjalan prikaati ja Kymsote. Harjoitus päättyy noin klo 16.00.

Keskiviikkona Karjalan prikaati harjoittelee myös kohteiden haltuunottoa Keltissä ja Korialla. Tapahtumaan liittyy harjoitusjoukon siirtyminen Tykkimäen huvipuistosta Kouvolan keskustan kautta Korialle ja Kelttiin noin kello 14.00-15.00. Harjoitusjoukot palaavat takaisin Tykkimäkeen samaa reittiä noin kello 17.00-18.00. Karjalan prikaatin mukaan harjoitus haittaa liikennettä maantiellä tuona aikana.

Torstaina harjoitellaan lentotukikohdan haltuunottoa Utissa. Tähän liittyy joukkojen siirtyminen Tykkimäestä Aitomäen kautta Uttiin noin kello 9.00-10.00. Harjoitus haittaa tieliikennettä kyseisenä aikana.

Torilla ja päiväkodissa

Jo perjantaina alkava Porin prikaatin järjestämä Uusikaupunki 19 -harjoitus koostuu kahdesta eri kokonaisuudesta. Tapahtuma tulee näkymään harjoitusjoukkojen liikkeenä pääasiassa Uusikaupunki - Laitila - Pyhäranta - Säkylä - Turku alueella. Harjoitukseen osallistuu kokonaisuudessaan noin 600 varusmiestä, reserviläistä ja puolustusvoimien palkattua henkilökuntaa, sekä runsaasti eri viranomaisten ja yhteistyökumppanien henkilöstöä.

Porin prikaatin mukaan sotilaita ja kalustoa liikkuu Uudenkaupungin alueella paikoissa, joissa sitä ei ole totuttu näkemään. Toiminta-alueina ovat muun muassa tori, sataman alue, Merilinnun päiväkodin alue, Pajalan teollisuusalue, terveyskeskus, Hotelli Aquarius, Virastotalo Mörne ja lähisaaret.

Paikallispuolustustoimintojen lisäksi harjoituksessa testataan kansainvälisen avun antamiseen liittyviä sotilaallisia tehtäviä yhdessä muiden viranomaisten kanssa. Tapahtumassa keskitytään yhteisen tilannekuvan muodostamiseen ja jakamiseen sekä viranomaisviestintään, minkä takia mukana olevat joukot toimivat vuorokauden ympäri.

Puolustusvoimien lisäksi harjoitukseen osallistuu Länsi-Suomen merivartiosto, Lounais-Suomen poliisilaitos, Varsinais-Suomen Sairaanhoitopiiri ja Varsinais-Suomen pelastuslaitos, Tulli, Uudenkaupungin kaupunki ja sen omistamia liikelaitoksia sekä alueen yrityksiä.

Satamat ja lentokenttä

Pääkaupunkiseudulla Kaartin prikaati harjoittelee maanantaista alkaen Helsingissä ja Vantaalla. Kehä 19 -nimisessä harjoituksessa joukot liikkuvat Helsingissä Pasilan, Pitäjänmäen, Koskelan, Etelä-Haagan, Myllypuron ja Isosaaren sekä Vantaalla Jokiniemen, Koivukylän ja Tikkurilan alueilla. Harjoituksessa on mukana noin 520 henkilöä.

Erityisesti Tampereen seudulla näkyvä Pirkanmaa 19 -paikallispuolustusharjoitus käynnistyy myös maanantaina. Panssariprikaatin johtamaan harjoitukseen osallistuu henkilökuntaa ja varusmiehiä Panssariprikaatista, sekä Pirkanmaan alueen reserviläisiä, yhteensä noin 165 sotilasta.

Oulussa ja Kemissä käynnissä oleva harjoitus on näkynyt mm. Oulun satamassa, ratapihalla ja lentokentällä tiistain ja torstain välisenä aikana. Kemissä viranomaisyhteistyötä on harjoiteltu etenkin satamassa ja sen lähiympäristössä.

Kainuun prikaatin johtamaan Oulu ja Lappi 19 -kokonaisuuteen osallistuu henkilöstöä Kainuun prikaatista, Jääkäriprikaatista, Lapin lennostosta sekä eri viranomaisia Pohjois-Suomen alueelta mm. poliisista, pelastuslaitoksista, rajavartiostosta, tullista, kaupungeista ja kunnista. Harjoituksessa on mukana reserviläisten lisäksi varusmiehiä Kainuun prikaatista ja Jääkäriprikaatista, yhteensä noin 600 sotilaan verran.

GRAFIIKKA: PUOLUSTUSVOIMAT

Tärkeitä toimintoja turvataan

Maavoimat kertoo, että reserviläisistä ja palkatusta henkilökunnasta muodostetuilla paikallispataljoonilla on keskeinen rooli yhteiskunnan tärkeiden toimintojen turvaamisessa. Nyt järjestettävät harjoitukset tarjoavat hyvän alustan näiden tehtävien harjoitteluun yhdessä muiden viranomaisten kanssa.

– Paikallisjoukkojen tehtävät ovat moninaiset ja vaativat, minkä vuoksi joukkojen on harjoiteltava aktiivisesti omalla alueellaan. Harjoitukset suunnitellaan aina yhdessä osallistuvien viranomaisten ja muiden toimijoiden kanssa, eversti Pasi Hirvonen kertoo.

– Pyrkimyksenä on muodostaa harjoituksiin kaikkia osallistujia palvelevia kokonaisuuksia, joissa eri viranomaiset pääsevät johtamaan oman vastuualueensa toimintaa muiden tukemana, hän jatkaa.

Kaikista kaikista paikallispuolustusharjoituksista löytyy lisää tietoa maavoimien sivuilta.